Țara în care sunt cele mai sigure drumuri este Suedia, care a înregistrat doar 22 de decese la un milion de locuitori. După Suedia, Danemarca este țara care are drumuri sigure, cu 27 de decese la un milion de locuitori.
Anul trecut, România a înregistrat 81 de decese cauzate de accidente rutiere la un milion de locuitori. Pe locul 1 se află Bulgaria, care a raportat 82 de decese la un milion de locuitori. Numărul deceselor din cele două țări le clasează ca fiind statele cu cele mai ridicate rate ale mortalității, dublu față de media UE (46), informează Agerpres.
În 2023, aproximativ 20.400 de persoane au murit în accidente rutiere în UE, în scădere cu 1% în comparație cu anul 2022.
Revenind la România, numărul deceselor cauzate de accidente rutiere în 2023 a scăzut cu 5% față de 2022 și cu 17% față de 2019.
Din 2019, numărul deceselor cauzate de accidente rutiere a scăzut foarte puțin în Spania, Franța și Italia.
În Irlanda, Letonia, Țările de Jos, Slovacia și Suedia, numărul deceselor cauzate de accidente rutiere a crescut.
Belgia, Cehia, Danemarca, Ungaria și Polonia sunt foarte aproape de atingerea obiectivului de reducere cu 50% a deceselor rutiere și a vătămărilor grave până în 2030.
În 2022, la nivelul UE, 52% dintre accidentele rutiere mortale au avut loc pe drumurile rurale, în comparație cu 38% în zonele urbane și 9% pe autostrăzi.
Îngrijorător este numărul de bicicliști uciși pe drumurile din UE. În 2022, peste 2.000 de bicicliști au murit, fiind singurul grup principal de utilizatori ai drumului care nu observă o scădere semnificativă a numărului de decese în ultimul deceniu.
Bărbații au cauzat trei din patru decese rutiere, adică 77% din numărul total. Cele mai expuse riscului sunt persoanele cu vârsta de peste 65 de ani, întrucât au reprezentat 29% din totalul deceselor de accidente rutiere.
Tinerii cu vârsta cuprinsă între 18 și 24 de ani au reprezentat 12% din decesele cauzate de accidente rutiere.